RAPPORT FRA KOMMISSIONEN TIL RÅDET OG EUROPA-PARLAMENTET

OM AKTIVITETER I 2011 UNDER EIB'S EKSTERNE MANDAT

INDHOLDSFORTEGNELSE

1. INDLEDNING 3

2. VIGTIGSTE RESULTATER 4

3. FINANSIERINGSTRANSAKTIONER 5

3.1. Oversigt over de EIB-finansiering i de regioner, der er omfattet af afgørelsen 5

3.2. Bidrag til EU's politiske målsætninger 8

3.3. Sektormæssig analyse 9

3.4. Virkning og merværdi af EIB's transaktioner 11

4. SAMARBEJDE MED KOMMISSIONEN 11

5. SAMARBEJDE MED INTERNATIONALE FINANSIERINGSINSTITUTIONER 12

RAPPORT FRA KOMMISSIONEN TIL EUROPA-PARLAMENTET OG RÅDET

OM AKTIVITETER I 2011 UNDER EIB'S EKSTERNE MANDAT

1. INDLEDNING

Ved Europa-Parlamentets og Rådets afgørelse nr. 1080/2011/EU[1] ("afgørelsen" eller "mandatet") fastsættes det, at Kommissionen årligt rapporterer om de finansieringstransaktioner, som Den Europæiske Investeringsbanks (EIB) gennemfører under EU‑garantien. Denne rapport bygger på de rapporter, som EIB årligt indgiver, og omfatter aktiviteterne i 2011 under EIB's eksterne mandat. Den henviser derfor ikke til udviklinger i 2012, særligt Det Europæiske Råds godkendelse i juni 2012 af at øge EIB's kapital.

Uden for EU i de regioner, der er omfattet af mandatet, yder EIB lån og lånegarantier med dækning under EU-garantien ("transaktioner under mandat") eller på egen risiko ("transaktioner på egen risiko") i henhold til rammebestemmelserne i artikel 16 i sine vedtægter. I denne rapport vurderes de EIB-finansieringstransaktioner, der er gennemført under mandatet, og der gives et resumé af de transaktioner, der er gennemført på egen risiko, i 2011. EIB's transaktioner i Afrika, Vestindien og Stillehavet (AVS) samt i oversøiske lande og territorier (OLT) er omfattet af en separat årsrapport. Det skal bemærkes, at de supplerende rapporteringskrav indført ved artikel 11 i afgørelsen kun gælder for EIB‑finansieringstransaktioner, for hvilke der er indgivet en ansøgning om EIB-finansiering efter den 30. oktober 2011, og som er undertegnet efter den 1. januar 2012.

Der kan findes mere dybtgående oplysninger og statistiske tabeller om ovennævnte aktiviteter, herunder på projekt-, sektor- lande- og regionsplan, i det vedlagte arbejdsdokument[2]. Et andet arbejdsdokument indeholder de regionale tekniske operationelle retningslinjer, der er udarbejdet af Kommissionen og EIB i fællesskab og under høring af Tjenesten for EU's Optræden Udadtil i overensstemmelse med artikel 6 i afgørelsen, og som fastsætter EIB-finansieringstransaktionernes bidrag under mandatet til gennemførelse af EU‑politikker.

De regionale tekniske operationelle retningslinjer tager sigte på at sikre en sådan støtte og bør gælde, indtil det aktuelle mandat udløber. Det er fastsat i afgørelse 1080/2011/EU, at Kommissionen fremsender disse retningslinjer til Europa-Parlamentet og Rådet, så snart de er fastlagt.

Det skal bemærkes, at denne rapport vil være vedlagt den kommende konsekvensanalyse, som ledsager lovgivningsforslaget til en afgørelse om en EU-garanti til EIB mod tab i forbindelse med lån til og lånegarantier for projekter uden for EU under den næste flerårige finansielle ramme.

2. VIGTIGSTE RESULTATER

Ved afgørelsen blev det samlede generelle mandatloft forøget med 1 684 mio. EUR, og der blev frigivet yderligere 2 mia. EUR til et klimaforandringsmandat, således at EIB fik en garanti på op til 29 484 mio. EUR til sine transaktioner under mandat.

I løbet af 2011 blev der iværksat flere vigtige initiativer på EU-niveau, især som reaktion på det arabiske forår. Navnlig blev EIB's låneloft under EU-garantier for Middelhavsområdet forøget med 1 mia. EUR. Kommissionen og EIB deltog aktivt sammen med de berørte medlemsstater i det partnerskabsinitiativ, der blev lanceret på G8-topmødet i Deauville, og oprettede en EU-taskforce for flere lande i det sydlige Middelhavsområde.

Stillet over for forværrede verdensøkonomiske udsigter i 2011 fortsatte EIB med at støtte den økonomiske aktivitet i de regioner, der er omfattet af mandatet, og banken øgede også væsentligt sine lån til klimaprojekter. Den samlede EIB-finansiering uden for EU beløb sig til 7,3 mia. EUR i 2011, hvilket er ca. 17 % mindre end de 8,7 mia. EUR i 2010, men stadig i gennemsnit over niveauet før krisen. I de regioner, der er omfattet af mandatet, beløb EIB's aktiviteter sig til 6,5 mia. EUR i 2011 i forhold til 7,8 mia. EUR i 2010. I henhold til den seneste forretningsplan for 2012-2014, som blev vedtaget af EIB i slutningen af 2011, forventes EIB's långivning på det eksterne område at falde yderligere og nå et niveau svarende til niveauet før krisen på 6,5 mia. EUR i 2012, 5,9 mia. EUR i 2013 og 5,2 mia. EUR i 2014. Navnlig vil EIB's eksterne finansiering af egne indtægter (dvs. uden at medregne AVS‑investeringsfaciliteten og aktiviteter med risikovillig kapital i landene i Middelhavsområdet) være på 6,0 mia. EUR i 2012, 5,3 mia. EUR i 2013 og 4,6 mia. EUR i 2014.

De regioner, der er omfattet af mandatet, har på ingen måde været upåvirket af den globale krise. Selvom den økonomiske vækst lagde sig stabilt omkring 7,5 % i 2011 i førtiltrædelseslandene, som tegnede sig for ca. 52 % af de samlede lån til de regioner, der er omfattet af mandatet, var kreditvæksten fortsat væsentligt under niveauet før krisen. EIB er som den vigtigste multilaterale låneinstitution i området fortsat med at støtte den økonomiske aktivitet gennem betydelige lån til SMV'er (31 % af den samlede volumen) og ved at afsætte væsentlige ressourcer til investering i transport- og energisektorerne.

Samtidig er EIB-långivningen til klimaprojekter steget med 500 mio. EUR til 2,1 mia. EUR i 2011, svarende til 32 % af de samlede undertegnelser (21 % i 2010). Den var målrettet mange af de mindst CO2-effektive lande, f.eks. Rusland, Sydafrika og Indien. Der blev gjort en særlig indsats i Asien og Latinamerika, hvor en sådan långivning tegnede sig for 78 % af de samlede undertegnelser. Klimaindsatsen tegnede sig for yderligere 29 % af långivningen til førtiltrædelseslande og 30 % af långivningen til Sydafrika i 2011.

Skønt långivningen overordnet set har holdt sig på et stabilt niveau i de fleste af de regioner, der er omfattet af mandatet, faldt långivningen i Middelhavsområdet kraftigt til 965 mio. EUR fra et historisk højt niveau på 2,5 mia. EUR i 2010. Dette skyldtes forsinkelser i projektforberedelser oven på begivenheder i forbindelse med det arabiske forår og et deraf følgende usikkert og udfordrende erhvervsmiljø. Flere midlertidige administrationer udsatte beslutninger om investeringsprogrammer på lang sigt, til efter der var afholdt demokratiske valg. Desuden er EIB's aktiviteter i Syrien blevet suspenderet som en del af EU's sanktioner mod landet. I den forbindelse vedtog Kommissionen en delegeret retsakt i april 2012, der fjerner Syrien fra listen over lande, der er omfattet af mandatet[3]. I den kontekst bør det nævnes, at EIB oplevede misligholdelser af rentebetalinger og låneafdrag fra den syriske regering, og at EU-garantien blev anvendt en første gang i maj 2012 for et beløb på ca. 15,4 mio. EUR.

3. FINANSIERINGSTRANSAKTIONER

3.1. Oversigt over EIB-finansiering i de regioner, der er omfattet af afgørelsen

I de regioner, der er omfattet af mandatet, beløb EIB's aktiviteter sig til 6,5 mia. EUR i 2011 i forhold til 7,8 mia. EUR i 2010. I 2011 steg de beløb, der blev undertegnet inden for rammerne af EIB's egne risikofaciliteter, med 18 %, mens långivning under mandatet faldt med 37 %. I nedenstående tabel gives en oversigt over omfanget af EIB-finansiering fra egne midler i 2011 i de regioner, der er omfattet af mandatet.

Tabel 1: EIB-finansiering i 2011 i de regioner, der er omfattet af mandatet

Transaktionslande || Transaktioner under mandatet || EIB-transaktioner på egen risiko || I alt

(mio. EUR) || Totalgaranti || Dækning af politiske risici || I alt

Førtiltrædelseslande || 998 || 26 || 1024 || 2 358 || 3 381

Middelhavslande || 553 || 373 || 926 || 39 || 965

Østlige nabolande, Rusland || 625 || 50 || 675 || 101 || 776

Asien og Latinamerika || 61 || 249 || 310 || 861 || 1 171

Sydafrika || 115 || - || 115 || 50 || 165

I alt || 2 352 || 698 || 3 050 || 3 409 || 6 459

I 2011 var 77 % af de lån, der blev undertegnet i medfør af mandatet, dækket af en totalgaranti, som anvendes i forbindelse med statslige og ikke-statslige transaktioner, mens 23 % var dækket af en garanti mod politiske risici i forbindelse med transaktioner med den private sektor. Den samlede mængde af undertegnede transaktioner i medfør af en af disse garantier udgør 47 % af den samlede finansiering i 2011 i de regioner, der er omfattet af afgørelsen, mens de resterende 53 % svarer til et rekordhøjt beløb på 3,4 mia. EUR af EIB's långivning på egen risiko uden udnyttelse af EU-garantien.

Ved udgangen af 2011 var det samlede undertegnede beløb under mandatet på 19,4 mia. EUR eller 66 % af det samlede loft i henhold til afgørelsen, hvilket nogenlunde svarer til forventningerne, efter at der er gået fem år ud af de syv år af mandatet. EIB har et samlet rådighedsbeløb på 10,1 mia. EUR under mandatet. Til trods for den forventede nedgang i EIB's eksterne aktiviteter i 2012 og 2013 og øgningen af det samlede loft, der er indført ved afgørelsen, forventes EIB at nå nogle af de regionale lofter ved udgangen af 2013 (f.eks. i førtiltrædelseslandene), mens det for andre er mere usikkert (f.eks. i Middelhavsområdet). Her bør det bemærkes, at afgørelsen indfører muligheden for en fleksibilitet på 10 % mellem de regionale lofter.

Tabel 2: EIB's samlede undertegnelser og udbetalinger i medfør af mandatet (2007-2011)

mio. EUR || Loft || Netto undertegnelser || Netto undertegnelser i % af loftet || Udbetalinger || Netto udbetalinger i % af netto undertegnelser

Førtiltrædelseslande || 9 048 || 7 622 || 84 % || 3 899 || 51 %

Middelhavsområdet || 9 700 || 6 559 || 68 % || 2 079 || 32 %

Østlige nabolande, Rusland || 3 848 || 1 709 || 44 % || 318 || 19 %

Asien og Latinamerika || 3 952 || 2 761 || 70 % || 1 690 || 61 %

Sydafrika || 936 || 591 || 63 % || 425 || 72 %

Generelt mandat i alt || 27 484 || 19 242 || 70 % || 8 411 || 44 %

Klimaforandringsmandatet (2011-2013) || 2 000 || 150 || 8 % || 150 || 100 %

Mandat i alt || 29 484 || 19 392 || 66 % || 8 561 || 44 %

Hvad angår udbetalinger havde EIB ved udgangen af 2011 udbetalt 8,5 mia. EUR eller 44 % af de undertegnede nettobeløb. Udbetalingssatserne i førtiltrædelseslandene, Asien, Latinamerika og Sydafrika lå mellem 50 % - 75 %, hvilket afspejler den normale periode, der går mellem indgåelsen af finansieringskontrakter og projektgennemførelsen og de tilsvarende udbetalinger. I Middelhavslandene var udbetalingerne lavere, nemlig på 32 % af de undertegnede nettobeløb, hvilket afspejler virkningerne af det arabiske forår og suspensionen af transaktioner i Syrien. De lave udbetalingssatser på 19 % af undertegnelserne i Østeuropa, Sydkaukasus og Rusland afspejler forsinkelser i løsningen af institutionelle problemer i regionen og det forhold, at mere end tre fjerdedele af beløbene blev undertegnet inden for de seneste to år. EIB forventer, at transaktionerne i de østlige nabolande og Rusland kan fremskyndes i lyset af de bredere mål, der er fastsat i mandatet for EIB's aktiviteter i regionen, aftalememorandummet med Den Europæiske Bank for Genopbygning og Udvikling (EBRD) og Kommissionen, som blev undertegnet i marts 2011, og anvendelsen af målrettet teknisk bistand til at sætte gang i gennemførelsen.

Tabel 3: Årlige långivning under det aktuelle mandat for 2007-2013

mio. EUR || 2007 (*) || 2008 || 2009 || 2010 || 2011 || Bruttostilling i alt || Annulleringer || Nettostilling i alt ||

Førtiltrædelseslande || 389 || 2 009 || 2 859 || 1 535 || 874 || 7 666 || 44 || 7 622 ||

Middelhavsområdet || 1 205 || 1 195 || 1 510 || 2 009 || 926 || 6 845 || 286 || 6 559 ||

Østlige nabolande, Rusland || - || 170 || 233 || 631 || 675 || 1 709 || - || 1 709 ||

Asien og Latinamerika || 305 || 469 || 1 088 || 643 || 310 || 2 815 || 53 || 2 761 ||

Sydafrika || - || 203 || 280 || 50 || 115 || 648 || 56 || 591 ||

Generelt mandat i alt || 1 899 || 4 045 || 5 969 || 4 868 || 2 900 || 19 681 || 449 || 19 242 ||

Klimaforandringsmandatet (2011-2013)(**) || || || || || 150 || 150 || - || 150 ||

Mandat i alt || || || || || 3 050 || 19 831 || 449 || 19 392 ||

(*) Indtil den 31. juli 2007 blev långivningen også gennemført under det foregående mandat for 2000-2007. (**) Transaktionen på 150 mio. EUR undertegnet under klimaforandringsmandatet i 2011 blev undertegnet i førtiltrædelseslandene. || || || ||

Med hensyn til antallet af projekter blev 29 projekter finansieret under mandatet i 2011 i forhold til 46 projekter i 2010.

EIB's finansieringsaktivitet i førtiltrædelseslandene var stabil på 3,4 mia. EUR i 2011 ligesom i 2010, svarende til 52 % af aktiviteten i de regioner, der er omfattet af mandatet. Långivningen under mandatet faldt til 1 mia. EUR, mens långivningen på egen risiko under førtiltrædelsesfaciliteten steg med 18 % til 2,4 mia. EUR. For at tage hensyn til et nedsat rådighedsbeløb under mandatet og de stadig vigtige behov i førtiltrædelseslandene godkendte EIB's Styrelsesråd i starten af 2011 at hæve førtiltrædelsesfacilitetens långivningsloft med 5,7 mia. EUR indtil 2013.

Skønt aktiviteterne i Middelhavsområdet faldt kraftigt, steg EIB's finansieringsaktiviteter i de østlige nabolande i 2011 til 776 mio. EUR (fra 631 mio. EUR i 2010), hvoraf 675 mio. EUR var under mandatet, hvilket er et rekordhøjt niveau i regionen. I Asien og Latinamerika beløb den samlede finansiering sig til 1,2 mia. EUR ligesom i 2010, idet långivningen under mandatet faldt til 310 mio. EUR, men blev kompenseret af en tilsvarende stigning af EIB långivning på egen risiko, navnlig under faciliteten for energimæssig bæredygtighed og forsyningssikkerhed. I Sydafrika blev der i 2011 undertegnet tre nye lån for i alt 165 mio. EUR, herunder landets første undertegnelse af et lån på 50 mio. EUR på EIB's egen risiko under faciliteten for energimæssig bæredygtighed og forsyningssikkerhed

3.2. Bidrag til EU's politiske målsætninger

Formålet med EIB's transaktioner i henhold til afgørelsen er at støtte relevante målsætninger i EU's eksterne politikker. Afgørelsen erstatter de foregående regionsspecifikke målsætninger for transaktioner under EU‑garantien med følgende horisontale overordnede målsætninger for alle regioner, der er omfattet af mandatet:

i) Tilpasning til og modvirkning af klimaforandringer.

ii) Udvikling af sociale og økonomiske infrastrukturer.

iii) Udvikling af den lokale private sektor, især støtte til SMV'er.

Yderligere understøttende målsætninger omfatter støtte til de generelle principper, der styrer Unionens optræden udadtil, jf. artikel 21 i TEU, og regional integration mellem partnerlandene, herunder økonomisk integration mellem førtiltrædelseslandene, nabolandene og Unionen. EIB kan overveje at øge sine aktiviteter til støtte af sundhed og uddannelse, hvis det har en klar merværdi.

De vedlagte regionale tekniske operationelle retningslinjer, der er udarbejdet af Kommissionen og EIB i fællesskab, kobler Unionens regionalpolitiske rammer sammen med de horisontale overordnede målsætninger under mandatet og deres gennemførelse. Disse retningslinjer har til formål at sikre, at EIB-finansieringen supplerer de tilsvarende EU‑politikker, ‑programmer og ‑instrumenter i de forskellige regioner.

De ovennævnte reviderede målsætninger skal danne grundlaget for rapporteringen for nye transaktioner fra 2012 og frem. Der kan dog allerede udledes visse indikationer om aktiviteterne i 2011. Navnlig tegnede EIB's støtte til sociale og økonomiske infrastrukturer sig for 64 % af de samlede EIB-aktiviteter i de regioner, der er omfattet af mandatet, i 2011 (75 % for transaktioner under mandatet). Støtten til den private sektor tegnede sig for 55 % af de samlede EIB-aktiviteter i de regioner, der er omfattet af mandatet, i 2011 (29 % for transaktioner under mandatet), mens støtte til SMV'er gennem lokale finansielle mellemled tegnede sig for 17 % af de samlede EIB-aktiviteter i de regioner, der er omfattet af mandatet, i 2011 (6 % for transaktioner under mandatet).

Igennem de seneste par år har EIB styrket sin långivning i forbindelse med klimaindsatsen og sin generelle forpligtelse til støtte for EU's mål om kulstoffattig og klimarobust vækst inden og uden for EU, især til opfølgning af topmødet i København i 2009 vedrørende FN's klimakonvention. I 2011 steg undertegnelserne vedrørende klimaindsatsen til 2,08 mia. EUR (32 % af den samlede EIB‑finansiering i de berørte regioner), hvoraf 0,89 mia. EUR var under mandatet (29 % af transaktionerne under mandatet), i forhold til 1,6 mia. EUR i 2010 (21 % af den samlede EIB-finansiering i de berørte regioner).

EIB har vedtaget et sæt sektor-specifikke godkendelseskriterier for projekter, der er støtteberettigede under målsætningen for klimaindsatsen. For eksempel er ikke alle projekter, der forbedrer energiforbruget, automatisk berettigede, men derimod udelukkende dem, der kan påvise en øget energieffektivitet på 20 % eller mere i forhold til basislinjen. Derudover er det kun den andel af långivningen, der vedrører klimamålsætningen, der tages i betragtning. Størstedelen af långivningen til klimaindsatsen er forbundet med projekter på følgende to brede områder: vedvarende energikilder og energieffektivitet samt bæredygtig transport.

Arbejdsdokumentet indeholder nærmere oplysninger om omfanget af EIB's bidrag til de EU-politiske målsætninger, som afgørelsen tager sigte på.

3.3. Sektormæssig analyse

Tabel 4 viser en oversigt over den regionale og sektormæssige fordeling af EIB's transaktioner i henhold til afgørelsen i 2011.

Tabel 4: Sektormæssig analyse af transaktioner undertegnet i 2011 under mandatet (mio. EUR)

Region || I alt || Energi || Transport || Industri og tjenesteydelser || Vandforsyning, spildevandsbortskaffelse || Kreditrammer for SMV'er || Sundheds- og uddannelsesinfrastruktur || Landbrug, fiskeri og skovbrug(*) || Telekommunikation

Førtiltrædelseslande (PA) || 1 024 || - || - || 617 || 60 % || 15 || 1 % || 55 || 5 % || 87 || 8 % || 100 || 10 % || 150 || 15 % || - || -

Middelhavslandene (MED) || 926 || 50 || 5 % || 163 || 18 % || 421 || 46 % || 262 || 28 % || 30 || 3 % || - || - || - || - || - || -

Østlige nabolande & Rusland (EAST) || 675 || 175 || 26 % || 450 || 67 % || - || - || - || - || 50 || 7 % || - || - || - || - || - || -

Asien og Latinamerika (ALA) || 310 || 61 || 20 % || - || - || 149 || 48 % || - || || - || - || - || || - || - || 100 || 32 %

Sydafrika (SA) || 115 || - || - || - || - || - || - || 115 || 100 % || - || - || - || - || - || - || - || -

I alt || 3 050 || 286 || 9 % || 1 230 || 40 % || 585 || 20 % || 432 || 14 % || 167 || 6 % || 100 || 3 % || 150 || 5 % || 100 || 3 %

*) Denne overskrift omfatter en transaktion for 150 mio. EUR i Tyrkiet under klimaforandringsmandatet

3.4. Virkning og merværdi af EIB's transaktioner

På baggrund af mandatet og EIB's forpligtelse til yderligere at styrke sin vurdering, måling og rapportering af resultaterne og virkningen af sine transaktioner vedtog EIB i 2011 nogle nye rammer for resultatmåling, som skal anvendes på transaktioner i alle de regioner, der er omfattet af mandatet. Rammerne for resultatmåling vil gradvist blive indført i 2012.

På linje med de tidligere rammer er rammerne for resultatmåling bygget op om tre søjler:

Søjle 1 - overensstemmelse med og bidrag til opfyldelse af EU's politiske mål og prioriteter

Søjle 2 - projektets kvalitet og soliditet samt dets forventede og faktiske resultater

Søjle 3 - den finansielle og ikke-finansielle additionalitet ved EIB's bidrag.

Rammerne for resultatmåling vil forbedre de forudgående projektevalueringer og EIB's evne til at rapportere om de egentlig opnåede resultater. Samtidig forenkles kravene til kunderapportering, fordi rammerne så vidt muligt harmoniseres med resultatindikatorer fra andre internationale finansieringsinstitutioner.

I 2011 blev de forventede resultater og virkninger af EIB-finansieringen fortsat vurderet ved hjælp af to tidligere rammer, nemlig merværdirammen inden for EU og i førtiltrædelseslandene og rammen for økonomisk og social konsekvensanalyse i alle de andre regioner, der er omfattet af mandatet.

Vurderingen foretages af EIB på forhånd på grundlag af fakta og data, der er indsamlet i løbet af projektvurderingsfasen. Rammen er udformet, så den kan tilvejebringe værdifulde oplysninger og referencedata i hele projektets levetid med hensyn til såvel overvågning som efterfølgende evaluering.

Tabel 5a: Vurdering af merværdien af transaktioner godkendt i 2011 i førtiltrædelseslandene (merværdirammen) (højeste antal point = 200).

Vurdering af virkning || Søjle 1 || Søjle 2 || Søjle 3 || Gennemsnitligt antal point || Godkendte transaktioner

Mandat || 146 || 120 || 158 || 141 || 8

Førtiltrædelsesfacilitet || 139 || 141 || 155 || 145 || 23

Tabel 5b: Vurdering af merværdien af transaktioner godkendt i 2011 i Middelhavsområdet, de østlige naboskabslande og Rusland, Asien og Latinamerika og Sydafrika (rammen for økonomisk og social konsekvensanalyse)

Vurdering af virkning || Søjle 1 || Søjle 2 || Søjle 3

Investeringslån || Formidlede lån (SMV'er)

Høj || 23 (72 %) || 13 (41 %) || 3 (9 %) || 20 (63 %)

Mellem || 9 (28 %) || 11 (34 %) || 4 (13 %) || 11 (34 %)

Moderat || 0 || 1 (3 %) || 0 || 1(3 %)

Lav || 0 || 0 || 0 || 0

I alt || 32 (100 %) || 25 (78 %) || 7 (22 %) || 32 (100 %)

I førtiltrædelseslandene kan der observeres små forskelle mellem transaktioner under EU‑garantien og på egen risiko i søjle 1 og 2, hvor sidstnævnte til dels afspejler det forhold, at mandatet også er rettet mod projekter med relativt højere usikkerhed og risiko, hvor EU‑garantien giver den højeste merværdi.

I de andre regioner, der er omfattet af mandatet, havde ni transaktioner generelt "høje" vurderinger i alle tre søjler. Disse transaktioner var hovedsageligt relateret til projekter vedrørende klimaændringer, vedvarende energi og alternative energikilder.

4. SAMARBEJDE MED KOMMISSIONEN

Kommissionen og EIB arbejdede tæt sammen inden for rammerne af midtvejsevalueringen af EIB's eksterne mandat. Den almindelige lovgivningsprocedure for vedtagelse af afgørelsen blev afsluttet i oktober 2011. Afgørelsen kræver endnu mere samarbejde og synergi mellem Kommissionen og EIB samt Tjenesten for EU's Optræden Udadtil (EU-Udenrigstjenesten).

Efter vedtagelsen af afgørelsen i november 2011 undertegnede Kommissionen og EIB en ny garantiaftale i overensstemmelse med henholdsvis artikel 14 og artikel 13 i afgørelsen, som erstattede de tidligere aftaler, for at tage hensyn til de relevante ændringer, der er indført med den nye afgørelse. Kommissionen og EIB har også i fællesskab udviklet de regionale tekniske operationelle retningslinjer, som er vedlagt denne rapport.

I 2012 forventes de to institutioner at opdatere aftalememorandummet, der definerer vilkårene og betingelserne for det styrkede samarbejde, så det udvides til også at omfatte EU‑Udenrigstjenesten og tager højde for de nye elementer, der er indført i mandatet. Samarbejdet på stedet bør også styrkes ved større samplacering af EIB's kontorer med EU's delegationer. Parallelt hermed er der et fortsat samarbejde om at udarbejde forslaget til EIB's næste eksterne mandat for perioden 2014-2020.

Både i de sydlige og østlige nabolande har EIB været tilknyttet revisionen af den europæiske naboskabspolitik. Samarbejdet mellem EIB, EU-Udenrigstjenesten og Kommissionen er blevet intensiveret i løbet af 2011, særligt i forbindelse med koordineringen af EU's reaktion på det arabiske forår og opbygningen af et partnerskab for demokrati og fælles velstand med det sydlige Middelhavsområde. EIB er også aktivt involveret i den taskforce på højt niveau, som blev oprettet af den højtstående repræsentant/næstformand Catherine Ashton for yderligere at optimere koordineringen mellem visse lande i regionen. Det første møde fandt sted i Tunesien i september 2011. EIB har ligeledes bidraget til overvejelserne i Kommissionens meddelelse om forbedring af virkningen af EU's udviklingspolitik, "En dagsorden for forandring"[4], særligt vedrørende bistand til bæredygtig økonomisk vækst og udvikling af den private sektor.

EIB vil fortsætte indsatsen på de ovennævnte arbejdsområder de kommende år og bistå Kommissionen og EU-Udenrigstjenesten med at gennemføre den nye naboskabspolitik samt relevante prioriteter under dagsordenen for forandring. Det fælles arbejde vil også være rettet mod udvidelsespolitikken, med støtte til Kroatiens tiltrædelse af EU og yderligere reformer i kandidatlandene og potentielle kandidatlande i deres bestræbelser for at blive integreret i EU. EIB vil med støtte fra Kommissionen søge at genopstarte sine transaktioner i Kosovo[5]. I den forbindelse bør det bemærkes, at det i ovennævnte retningslinjer - i overensstemmelse med artikel 10 i afgørelsen, som siger, at "Kosovo repræsenteres af FN's mission i Kosovo eller af en administration, der er angivet i de regionale tekniske operationelle retningslinjer" - forudses, at en sådan administration vil kunne være Kosovos regering.

Samarbejdet om sektorrelaterede spørgsmål styrkes yderligere, navnlig inden for klimaindsatsen og rammerne for initiativet "Bæredygtig energi for alle". I den forbindelse vil EIB i overensstemmelse med artikel 6 i afgørelsen i samarbejde med Kommissionen inden udgangen af 2012 udvikle en strategi for gradvist og stabilt at øge andelen af de projekter under mandatet, der fremmer nedbringelsen af CO2-udledninger, og udfase de finansieringsprojekter, der hæmmer opnåelsen af Unionens klimamålsætninger.

5. SAMARBEJDE MED INTERNATIONALE FINANSIERINGSINSTITUTIONER

I 2011 tegnede samfinansieringen med andre internationale finansieringsinstitutioner (IFI) eller europæiske bilaterale institutioner sig for 54 % af EIB's samlede undertegnelser under mandatet. Selvom denne andel faldt efter den støtte stigning over de seneste fire år (med et højdepunkt på 64 % i 2010), tyder det stadig på et fortsat højt omfang af samfinansiering med andre finansieringsinstitutioner. Listen over samfinansierede transaktioner undertegnet i 2011 i de regioner, der er omfattet af det eksterne mandat, findes i arbejdsdokumentet.

Et nyt aftalememorandum mellem Kommissionen, EIB-Gruppen og EBRD blev undertegnet i marts 2011. Dette aftalememorandum erstatter og samler tidligere aftaler, der omfatter Østeuropa, Sydkaukasus, Rusland og Centralasien (pr. december 2006) samt Tyrkiet (pr. januar 2009). Aftalememorandummet vil muliggøre et øget strategisk og operationelt samarbejde. Det nye aftalememorandum om samarbejde uden for EU revideres i 2012 for at tage hensyn til udvidelsen af EBRD's aktiviteter i Middelhavsområdet.

Der blev gjort betydelige fremskridt med den toårige pilotfase for trepartsaftalen om initiativet om gensidig tillid mellem EIB, AFD[6] og KfW i løbet af 2011 i de sydlige nabolande og AVS-landene. Initiativet har til formål at øge de tre institutioners samlede effektivitet ved gensidigt at anerkende og stole på de procedurer og standarder, som én af dem anvender i en eventuel ledende rolle i arbejdet med samfinansierede projekter. I løbet af 2012 vil fokus være på udviklingen af fælles operationelle retningslinjer.

Samarbejdet med Verdensbankgruppen fortsatte, herunder undertegnelsen af en bilateral samarbejdsaftale mellem EIB og Den Internationale Finansieringsinstitution om at forbedre samarbejdet med finansiering til udviklingsprojekter i den private sektor i de sydlige nabolande og AVS-landene. EIB arbejder også sammen med multilaterale udviklingsbanker under Deauvillepartnerskabet for at støtte en bæredygtig og inklusiv vækst som reaktion på det arabiske forår, som fremhævet af G8-lederne på topmødet i maj 2011. Derudover har EIB fortsat sin deltagelse i diverse specialiserede arbejdsgrupper oprettet af IFI'er for at udveksle bedste praksis eller tackle specifikke udfordringer.

EIB har spillet en aktiv rolle inden for de regionale kombinationsfaciliteter, som Kommissionen i løbet af de seneste par år har oprettet sammen med EIB, EBRD, Europarådets Udviklingsbank og andre europæiske bilaterale finansieringsinstitutioner[7]. Desuden har EIB spillet en afgørende rolle i den ekspertgruppe, som blev nedsat af Kommissionen for at vurdere oprettelsen af en "EU-platform for samarbejde og udvikling".

Kommissionen har i samarbejde med EIB og andre europæiske multilaterale og bilaterale finansieringsinstitutioner indledt overvejelser om nye finansielle instrumenter til støtte for EU's eksterne politikker under den næste flerårige finansramme. Den betydelige stigning i brugen af innovative finansielle instrumenter bør give mulighed for, at en større andel af EU's gavebistand kan kombineres med lån eller anvendes på egenkapitals- og risikodelingsinstrumenter for på den måde at mobilisere flere midler, især fra investorer i den private sektor, til dækning af partnerlandenes investeringsbehov. Brugen af innovative finansielle instrumenter i eksterne politikker bør støttes under den kommende platform for at øge effektiviteten af EU's finansiering af eksterne projekter.

[1] Europa-Parlamentets og Rådets afgørelse nr. 1080/2011/EU af 25. oktober 2011 om en EU-garanti til Den Europæiske Investeringsbank mod tab i forbindelse med lån til og lånegarantier for projekter uden for Unionen og om ophævelse af afgørelse nr. 633/2009/EF (EUT L 280 af 27.10.2011, s. 1).

[2] SWD(2012)358

[3] Kommissionens delegerede afgørelse af 8. februar 2012 om ændring af bilag III til Europa-Parlamentets og Rådets afgørelse nr. 1080/2011/EU om en EU-garanti til Den Europæiske Investeringsbank mod tab i forbindelse med lån til og lånegarantier for projekter uden for Unionen og om ophævelse af afgørelse nr. 633/2009/EF for så vidt angår Syrien (EUT L 110 af 24.4.2012, s. 38).

[4] KOM(2011) 637 endelig.

[5] Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 og Den Internationale Domstols udtalelse om Kosovos uafhængighedserklæring.

[6] Agence Française de Développement

[7] F.eks. investeringsrammen for Vestbalkan, naboskabsinvesteringsfaciliteten, investeringsfaciliteten for Centralasien, investeringsfaciliteten for Asien og EU's trustfond for infrastruktur i Afrika.